秋雨小酌贈賈七
作者：張耒
朝代：宋

paragraphs: 出門秋雨泥漫漫，嗟我后土何時乾。
官曹事休歸舍卧，破屋淅淅西風寒。
弱妻傾榼勸我起，稚子笑語爭杯盤。
我生樂事但如此，爲爾一醉愁腸寬。
仕途翩翩鬭巧捷，華裾鮮縠相追攀。
老來百事覺羞恥，懶伴兒女塗鉛丹。
賈郎豪華獨異我，粉腮玉指雙鴉鬟。
清眸侑酒醉百盞，肯咀貧甕寒虀酸。
堂前菊花日以好，落砌槭槭梧桐殘。
當謀痛飲待九日，豪氣一壓龍山桓。